Ego, Willermus, Tanlai dominus, universis presentes litteras inspecturis, significo quod ego et Adelina, nobilis sponsa mea, dedimus et concessimus, assensu domini Roberti, filii nostri et aliorum puerorum nostrorum, intuitu misericordie, et ob beneficium animarum nostrarum, et ob anniversaria nostra et pueri nostri illuc quiescentis, quinque solidos Autissiodorenses ecclesie Beate-Marie et conventui de Crisenon, imperpetuum, in censu nostro Malli-Castri, annuatim, ad festum Beatorum Germani et Remigii persolvendos. Ut autem istud ratum et inconcussum permaneret, presentem cartam sigilli mei munimine feci roborari. Actum, ab incarnatione Domini anno Mº CCº XXº secundo, IXº kal. augusti, mense julio.